In nomine sanctæ et individuæ Trinitatis. Ego Albertus, dominus de Turre, notum facio universis præsentes litteras inspecturis me anno ab incarnatione Domini M. CC. secundo in manu domni abbatis Cluniacensis, quondam abbatis Radingensis, dedisse domui Inimontis pro omnibus injuriis eclesiæ illi et aliis menbris eclesiæ Cluniacensi[s] illatis, possessionem illam apud Neyriacum, quam tuleram in partem meam a Bernardo de La Cra, integre et sine aliqua retentatione in perpetuum possidendam libere et quiete, excepto dominio pascuorum. Et similiter dedi eidem domui apud Sarrarias locum fullonum et aquam fullonibus necessariam, similiter et campum sub illa via quæ ducit ab ecclesia ad rivum, quantum juris illic habebam. Et pro damnis a me illatis hominibus Inimontis, dedi eisdem hominibus et eclesiæ, ut in villa mea de Luys ab omni leida, quantum ad me, in perpetuum sint immunes, hac conditione ut ipsi remitterent mihi omnem injuriam et rancorem. Recognovi etiam in prænominati abbatis et Stephani, prioris Portarum, et aliorum plurimorum præsentia, me in domo [et] villa et rebus Inimontis nullam gardam, dominium aut consuetudinem debere habere; hoc tamen retento, quod recognitio ista non possit mihi nocere in posterum, si possem probare legitimis scriptis me aliquid ibi debere habere dominii vel usagii. Hoc autem totum in perpetuum bona fide servaturum per me et per meos, et quod nullam deinceps eclesiæ Inimontis facerem injuriam, tactis sacrosanctis evangeliis promisi et juravi, tali conditione quod ego non tenerer sub hac donatione vel juramento, si domus Inimontis aliquod dominium vel gardam tribueret alicui personæ super se nobili vel potenti, ne forte super hoc posset mihi damnum aliquod evenire. Super hac autem pactione fideliter conservanda, constitui dominos Lugdunensem et Viennensem, archiepiscopos et eorum capitula fidejussores super justitia contra me [et terra mea] facienda, si a præscriptis pactionibus resilirem. Hæc autem [omnia] suprascripta juravit Albertus, filius meus, se bona fide in perpetuum servaturum. Super hac autem donatione, recognitione, et juramento meo, testes sunt: [Stephanus, prior Portarum, Haymo, W. Freschez, Reimundus, conversi Portarum]; Nantelmus, prior [Danminæ; Petrus, socius ejus; Symon Masche, chamberlengus; Petrus de Charlan, Girardus, notarius, Renaldus Bouche, monachi Cluniacenses; Ysaac Inimontis, Johannes Inimontis, Walterus de Walbochia, capellani]; Bozo de Briod, Guido de Morestel, Jocerannus de Langes, [Girardus Masche, Bartholomœus Boilez, Rostennus de Puisimi, Bernardus de Marrier, Petrus Blans, Walterus Blans, Vincentius Bocia, Berlo Flamencus, Durannus Anglicus, Christoforus Paschalis et Girardus, conversi Inimontis], super horum omnium confessione et juramento facto a filio meo similiter testes sunt.